Helge Adam Møller (KF), 2011-03-22:
Nu er der et par ordførere, der har været inde på, at den der omfartsvej måske specielt er til gavn for Næstved, og at det er derfor, at der er mange ordførere blandt de tilstedeværende, som lige netop kommer fra Næstved.
Der vil jeg så godt sige, at den selvfølgelig er til gavn for Næstved, men den er altså til gavn for hele Danmark.
Nu nævnte den socialdemokratiske ordfører jo, at alene erhvervslivet ville spare 57 mio. kr. i udgifter om året.
Hr. Karsten Nonbo fra Venstre nævnte, at der var forslag fremme om den her omfartsvej fra mig for 25 år siden.
Så kan man jo sige, at hvis den nu var blevet bygget for 25 år siden, ville man, hvis man nu kunne regne, som dengang man lærte det i skolen, få, at 25 x 57 er 1,5 mia. kr., og så endda 20 mio. kr. ekstra, så det havde ikke været nogen dårlig forretning.
Og når de skal tilbage igen til Fyn eller Jylland, sparer de også ½ time.
Det er da også værd at tage med.
Jeg læste for et par år siden en artikel i den lokale avis – den hedder Sjællandske – og der stod: Kære transportminister, glem ikke Sjælland.
Det var ikke henvendt til den transportminister, der sidder her, men han har også fået det at vide nogle gange, det var til en af de tidligere.
Og der stod: For 2 uger siden sagde den daværende transportminister, at han er klar til at drøfte Næstveds veje.
Og det var man jo, og det var både de tidligere og den nuværende transportminister.
Derfor vil jeg godt i dag sige tak til både den nuværende transportminister og de tidligere transportministre, der har arbejdet med det her, og til alle de partier, der er med i aftalen.
Og det er jo alle her i Folketinget på nær et enkelt parti, nemlig Enhedslisten.
Så kan man jo spekulere på, om Enhedslisten, når man fredag nat oplevede, at Enhedslisten pludselig skiftede holdning 180 grader og nu gik med til at sende jagerfly til Libyen, måske også kunne finde ud af at sende en enkelt eller to asfaltmaskiner til omfartsvejen i Næstved, så det igen blev et enigt Folketing.
Men det har taget lang tid, og jeg fandt lige oppe i mit gamle arkiv en artikel – jeg skal nok lade være med at vise den her – hvor der står, at nu må omfartsvejens linjeføring fastlægges, og den er skrevet den 1. oktober 1986.
Der står, at folketingsmedlem og byrådsmedlem Helge Adam Møller siger, at det må være helt indlysende, at den omfartsvej skal gå nord om byen lige forbi i storcenteret.
Det er 25 år siden.
Så sluttede jeg med, og det var ikke så klogt sagt: Det er nu nødvendigt at få linjeføringen for omfartsvejen besluttet, så erhvervslivet kan disponere; så gør det ikke så meget, om omfartsvejen bliver en realitet et par år før eller senere.
Jeg indrømmer, at jeg ikke havde forestillet mig, at der skulle gå 25 år, men nu kommer den, og det er jeg utrolig glad for.
Så vil jeg bare til sidst sige, at der er mange fordele ved den.
Dels giver det langt mindre trafik og langt mindre støj i store dele af Næstved Nord, dels sparer det tusindvis og atter tusindvis af timer hver måned for erhvervslivet og for private bilister og for pendlere.
Det giver for øvrigt også for de mange, mange tusinde turister, som sejler på Suså, som jo er Danmarks næstmest besøgte sted for kanosejlads – jeg tror nok, at Gudenåen er endnu mere populær – mulighed for at passere en af landets flotteste højbroer, som bliver 200 m.
Men vi har lagt den helt oppe i tredje etages højde, så den ikke vil skæmme udsigten og genere dyr og padder.
Til allersidst vil jeg sige, at jeg håber, at vi i enighed – alle de partier, der nu er enige om det her – kan afslutte den her sag og behandle den i Trafikudvalget i løbet af nogle få uger, således at vi kan få det vedtaget her i Folketinget, inden et eventuelt folketingsvalg kommer.
Vi, der har været herinde i lang tid, ved, at bliver der udskrevet folketingsvalg, og er en sag ikke behandlet, skal man starte helt forfra – godt nok ikke ved den 1. oktober 1986, men vi skal starte forfra med første behandling, anden behandling og tredje behandling.
Derfor er De Konservatives tilgang, at vi behandler det her forslag hurtigst muligt og får det vedtaget, da vi alle er enige.